Compania Coca-Cola Hellenic Bottling Company Moldova a semnat un contract strategic de distribuție cu Purcari Wineries pentru trei branduri din portofoliul producătorului de vinuri.

Contractul, care va intra în vigoare începând cu 1 ianuarie 2019, presupune distribuția brandurilor de vin Purcari, Bostavan și Bardar. “Intenția ambelor părți este de a extinde eventual cooperarea pentru a acoperi un număr mai mare de piețe din universul Coca-Cola HBC”, se arată într-un comunicat remis Bursei de Valori București.

În primele nouă luni din acest an vânzările nete ale Purcari au urcat cu 20%, până la valoarea de 113,3 milioane de lei, piața din România reprezentând principalul motor de creștere (+32%). În ceea ce privește evoluția la nivel de portofoliu, se observă continuarea trendului de premiumizare, brandurile Purcari, Crama Ceptura și Bardar majorându-și vânzările cu 22%, 27% și 30%.

Grupul Purcari deţine cramele Purcari şi Bostăvan din Republica Moldova, crama Ceptura din România şi producătorul de brandy Bardar din Moldova. Producătorul s-a listat în luna februarie la BVB.